“હમ સબ તો રંગમંચ કી કઠપૂતલીયાં હૈ જિનકી ડોર ઉપરવાલે કી ઉંગલીઓમેં બંધી હૈ, કૌન કબ કૈસે ઉઠેગા યે કોઈ નહીં જાનતા હૈ ..” આનંદનો આ ફેમસ ડાયલોગ રિસેપ્શનના સ્ટેજ પર બહુ યાદ આવે છે. તમે નવપરણિતોને શુભેચ્છા આપવા કમ કવર પકડાવવા લાઈનમાં ઉભા રહો એટલે પછી તમારા હાથમાં કશું નથી રહેતું. પછી લાઈનમાં ધરાર ઘુસતી આંટીઓ, અમુક સગાવહાલાને પ્રાયોરીટી ચેક-ઇન કરાવતી વરની માસી, સ્ટેજ પર વરનો હાથ પકડીને ઘેર આવવાનું આમંત્રણ આપતા ભાવવિભોર પપ્પાના ફ્રેન્ડ અને એમાં હા એ હા કરતો વર, અને ટાઈમ મેગેઝિનમાં છપાવવા પાડતો હોય એટલી વાર લગાડતો ફોટોગ્રાફર, આ સૌ ભેગા મળીને તમારી અને સાડી ત્રણસોની ડીશ વચ્ચેના સમયને મેનેજ કરે છે.